Il rumantsch en miniatura

Els èn mo pitschnets (47x63 mm) ma tuttina gronds (480 paginas), ils quatter minidicziunaris rumantsch/tudestg, rumantsch/franzos, rumantsch/talian e rumantsch/englais, cumparids dacurt en la collecziun Liligast da l'editur breton Voran Embanner ch'è sa spezialisà en la realisaziun dals pitschens dicziunaris da linguas minoritaras.
Per l'elavuraziun da las duas emprimas versiuns segna Dominique Stich, linguist franzos ed autur da diversas publicaziuns surtut davart il francoprovenzal, per las autras duas versiuns ils linguists da la Lia Rumantscha, Manfred Gross, Daniel Telli e Marietta Cathomas.
L'editur breton, professer d'istorgia e geografia a Rennes engascha fermamain en servetsch da sia patria, la Bretagna, publitgescha dapi il 2002 en la collecziun Liligast minidicziunaris da linguas minoritaras. EI ha edì fin qua tals pitschens dicziunaris dal breton (en sis linguas), da l'alsazian, dal cornic, dal cors, dal ladin dolomitan, da l'occitan, dal savoyard - ed ussa damai era dal rumantsch.
Ils minidicziunaris Liligast cuntegnan in total dad 8000 pleds e traducziuns. Il vocabulari è quel da la lingua da mintgadi, adattada al mund actual. L'intent è da render enconuschent las linguas pauc derasadas da l'Europa a las pledadras ed als pledaders da las linguas pli grondas. La publicaziun dals minidicziunaris rumantschs tras in editur breton è in simbol, numnadamain quel "d'ina solidaritad tranter duas regiuns che cumbattan per preservar lur identitad, lur culturas e lur linguas" (Yoran Embanner).
Ils minidicziunaris rumantschs èn vegnids realisads oravant tut en vista a la sessiun dals parlamentaris svizzers dal settember 2006 a Flem. EI sa drizza dentant era a tut ils giasts interessads a la lingua rumantscha. La Lia Rumantscha spera perquai da pudair gudagnar las uniuns turisticas dal Grischun, hotels, bogns termals, museums, instituziuns culturalas ed autras interpresas da servetsch per la derasaziun dals minidicziunaris che pon gidar visitadras e visitaders dal territori rumantsch a surmuntar eventualas difficultads da communicaziun.
Ils minidicziunaris rumantschs èn cumparids en in'ediziun totala da 3400 exemplars. Els pon vegnir retratgs per il pretsch da 9.80 francs da la Lia Rumantscha u en librarias che vendan cudeschs rumantschs.

[Pagina rumantscha]